Publication: Magyar Közlöny
Issue: MK-1998-74 (Year: 1998, Number: 74)
Era: 1990-2004
Section: a 41/1997. (V. 28.) FM rendelethez
Paragraph Index: 4336

3. Takarmány és göngyöleg fertőtlenítése A takarmányban levő száj- és körömfájás vírus az alábbi módon pusztítható el: — Az épületekbe kihordott szálastakarmányt, szilázst a trágyával azonos módon kell ártalmatlanná tenni. — Az épületekhez tartozó tartályokban (silókban) etetőberendezésekben levő abraktakarmányt el kell ásni vagy állati hulladék feldolgozóba kell feldolgozni. — Hideg fermentációval (silózással), ha a pH-érték legfeljebb 4 (szükség esetén a pH-érték hangyasavval beállítható). — Meleg fermentációval (silózással), ha a hőmérséklet legalább 55 ˚C szúróhőmérővel ellenőrizve. — A szálas takarmány (kazal) felületének 3%-os formalinoldat 15 ˚C alatti hőmérsékleten vagy szerves savakból készült oldat kipermetezésével. — Forró levegős szárítással, ha a kiáramló levegő hőmérséklete legalább 80 ˚C. — Gőzzel való granulálással, ha a granulátum 80 ˚C-ra felmelegszik (célszerű a hőmérsékletet 20—30 percig fenntartani). — Szemes kukorica legfeljebb pH 4 kémhatású propinsavval történő átmosásával, esetleges utólagos silózással. — A fertőzött szemes árpát, zabot és takarmánybúzát 0,8%-os formaldehid-oldat gőzével lehet fertőtleníteni (10 liter/100 kg takarmány mennyiségben), a permetezés után vizet át nem eresztő műanyag fóliával a fertőtlenített szemestakarmányt le kell fedni és 6 órán át így tartani. A takarmányt felhasználás előtt 24 óráig szellőztetni kell, és elsősorban nem fogékony állatokkal etetni. — A silózott szemes kukorica- vagy kukoricacső-zúzalék bontási felületének 1%-os hangyasavoldattal való permetezésével (3 liter/m2). — A burgonya felfőzésével. — A tej forralásával vagy 80 ˚C-ra való melegítésével. 1998/74/II. szám — A takarmánynövényzet vagy legelőgyep felületére m2-enként 0,3—1 liter 3%-os klórlúgoldat vagy 10%-os vizes szuperfoszfát permetezhető a növényzet számottevő károsodása nélkül. — Jutazsákokat porszívózás után 20 órára olyan zárt és legalább 18 ˚C-ra fűtött térben kell felfüggeszteni, amelyben légköbméterenként 150 cm3 formalint ugyanannyi vízzel elpárologtatnak (pl. 40 g káliumpermanganáttal vagy melegítve), a porzsák tartalmát a hullákkal azonos módon kell ártalmatlanná tenni. — A fóliás vagy szövött műanyag zsákokat, szárítóberendezés esetén a jutazsákokat is, 3 órára 5%-os formalinoldatban vagy 2%-os nátronlúgoldatban kell áztatni. Fenti eljárást kell értelemszerűen alkalmazni valamennyi bejelentési kötelezettség alá tartozó állatbetegség esetén.

Source: https://magyarkozlony.hu/hivatalos-lapok/8e8b9eefa86b3a590f1a2469890b45a884aa0c50/dokumentumok/f19f2ab5b8d4b4c7f4cda063005dbf4fd0ae31c1/letoltes